google/wiki40b huggingface dataset:
Michailas Kutuzovas

Biografija

Pirmąjį karinį patyrimą įgijo 1764-1765 m. Abiejų Tautų Respublikoje, vadovavo mažiems kariniams daliniams, kovojantiems su Baro konfederatais. Dalyvavo 1768-1774 m. ir 1787-1791 m. karuose su Turkija. 1774 m. sužeistas, neteko kairiosios akies. Pasižymėjo per 1790 m. Izmailo šturmą.
1795-1799 m. Rusijos imperijos kariuomenės Suomijoje vadas. 1799-1801 m. ir 1809-1811 m. Lietuvos generalgubernatorius, 1801-1802 m. Sankt Peterburgo generalgubernatorius, 1806-1807 m. Kijevo generalgubernatorius. 1802 m. pateko į imperatorius Aleksandro I nemalonę, paliko kariuomenę.
Per 1805 m. Austrijos ir Rusijos karą su Napoleono I Prancūzija vėl vadovavo Rusijos kariuomenei Austrijoje, 1805 m. gruodžio 2 d. dalyvavo Austerlico mūšyje. Per 1806-1812 m. karą su Turkija 1811-1812 m. Moldavijos armijos vadas. Pasiekė pergalių ir pasirašė Rusijai naudingą Bukarešto taiką.
Per Napoleono 1812 m. žygį į Rusiją viešosios nuomonės veikiamo imperatorius Aleksandro I rugpjūčio 9 d. paskirtas kariuomenės vyriausiuoju vadu. Vengė lemiamo susidūrimo, bet spaudžiamas imperatoriaus ir viešosios nuomonės rugsėjo 7 d. stojo į Borodino mūšį. Nors patyrė didelių nuostolių, bet kariuomenės neprarado. Priverstas trauktis atidavė Maskvą prancūzams. Vėliau persekiojo dėl šalčio ir bado priverstus trauktis prancūzus, mūšyje prie Malojaroslaveco spalio 24 d. neleido jiems žygiuoti į Ukrainą. Lapkričio 26-29 d. Berezinos mūšyje sumušė Napoleono I pagrindines pajėgas. Nuo 1813 m. sausio vadovavo Rusijos kariuomenei Europoje.
Koricino žydų kapinės

Koricino žydų kapinės (lenk. Cmentarz żydowski w Korycinie) - žydų kapinės Koricino kaime. Kapinių teritorija 0,7 ha, kurioje išlikę apie 10 antkapių.
Pseudoaneurizma

Pseudoaneurizma, kitaip netikroji aneurizma - tai hematoma, atsiradusi dėl arterijos sienelės defekto, kai išsiliejęs kraujas turi ryšį su kraujagysle. Ši hematoma formuojasi už kraujagyslės sienelės, todėl pseudoaneurizmos sienelę sudaro aplink esantys audiniai, dažniausiai tai yra naujai susiformavęs granuliacinis audinys. Aneurizma - yra kraujagyslės išsiplėtimas, kurį sudaro visi kraujagyslės sienelės sluoksniai, tuo ji skiriasi nuo pseudoaneurizmos. Taip pat reikia pabrėžti skirtumą nuo arterijos disekacijos - tai yra prasiskyrę kraujagyslės sienelės sluoksniai ir tarp jų tekantis kraujas. Arterijos disekacija gali sukelti vėlesniąsias aneurizmas.
Dažniausia pseudoaneurizmų priežastis - jatrogeninės traumos, atliekant įvairiais medicinines intervencijas, dažniausiai arteriografijas su kontrastu, taip pat įvedant stentus į kraujagysles. Viena iš retesnių pseudonaeurizmos priežasčių - ūminis pankreatitas, kuomet kasos fermentai patenka į šalia kraujagyslių esančią terpę ir tuo pačiu pažeidžia kraujagyslės sienelę.
Priešingai nei pseudoaneurizmų, aneurizmų priežastys - įgimtos kraujagyslių anomalijos, ir aterosklerozė.
Dažniausios pseudoaneurizmos yra šlauninės arterijos, jos sudaro 8 procentus visų kraujagyslinių komplikacijų. Mažos pseudoaneurizmos linkusios pačios sunykti, o didesnėms pašalinti reikia kitos medicininės intervencijos.

Gydymas

Auksinis standartas gydant pseudoaneurizmas yra kraujagyslių chirurgija. Pseudoaneurizma apsiuvama, ar kitais būdais mažinama iš išorės, taip pat galima pašalinti ir endovaskuliniu būdu.
Mažiau invazyvus metodas - dvigubas skenavimas ultragarsu, jo pagalba galima atlikti kompresiją ir perkutaniškai suleisti trombino injekciją, tikintis kad pseudoaneurizmos turinys sukrešės ir užsidarys jungtis su kraujagyslės spindžiu.
Lenjanas

Istorija

Seniausi radiniai miesto apylinkėse yra iš Remedelo kultūros XI-XIX a. pr. m. e.). Vėliau tai buvo keltų centras, kurį užėmė romėnai I a. pr. m. e.
Šventosios Romos imperatorius Frydrichas I Barbarosa pralaimėjo Lenjano mūšį Lombardijos lygai 1176 m.
1820-1915 m. iš žemės ūkio Lenjanas tapo pramoniniu centru. Tekstilės fabrikai užsidarė XX a. vidury ir dabar paslaugų sektorius duoda daugiausiai darbo vietų.

Kultūra

Dolce & Gabbana turi administyracinį centrą mieste.
Juzefa Čeičytė

Biografija

1953 m. baigė Lietuvos dailės institutą. Nuo 1945 m. dirbo scenografe Lietuvos teatruose. 1949-1954 m. Klaipėdos dramos teatro dailininkė, 1954-1961 m. vyr. dailininkė, 1962-1978 m. Lietuvos kino studijos dailininkė.
Kompaktiškoji fluorescencinė elektros lemputė

Rinka

Pasaulinėje rinkoje šios lemputės pasirodė apie 1980–1981 metus. Šių lempučių pardavimai pastoviai auga iki šiol. Taip yra iš esmės dėl ilgo šių lempučių tarnavimo laiko ir mažesnio poreikio elektros energijai.

Naudojimas Lietuvoje

Lietuvoje šios lemputės pasirodė atgavus nepriklausomybę 1990 m., tačiau išpopuliarėjo tik apie 2005–2006 m. Taip atsitiko dėl santykinai ilgai buvusių aukštų šių lempučių kainų.
Lietuvoje maksimaliai išnaudojus šių lempučių teigiamą ekonominę ir ekologinę naudą, vien namų ūkiuose kasmet galima būtų sutaupyti 87,5 mln. Lt.
Be to būtų gauta ir tam tikra aplinkosauginė nauda, nes būtų mažesnis elektros energijos poreikis. Tai padėtų užtikrinti Lietuvos energetinę nepriklausomybę nuo energetinių išteklių importo.
Lietuvoje daugiausiai parduodamos importinės CFL lemputės, daugiausiai importuojama iš Vokietijos ir Lenkijos. Lietuvoje šias lemputes gamina Klaipėdos bendrovė Naujasis Sirijus, kurios yra aukštos A klasės (daugiausiai sutaupanti elektros energijos klasė) ir kokybiškos.

Ekonomiškumas

2006 m. spalio mėnesį mažmeninėje prekyboje (prekybos centruose, parduotuvėse ir pan.), pavyzdžiui, 100 W kaitrinė lemputė vidutiniškai kainavo 0,8 Lt, o jos apšvietimą atitinkanti 20 W CFL lemputė – 8 Lt. Taigi CFL lemputė kainavo 10 kartų daugiau, tačiau veikia vidutiniškai nuo 4 iki 10 kartų ilgiau ir sunaudoja mažiau elektros energijos.
Teigiama, jog standartinis namų ūkis Lietuvoje, naudojantis apie 8-12 elektros lempučių, pakeitęs kaitrines lemputes CFL lemputėmis, priklausomai nuo lempučių naudojimo intensyvumo ir jų galingumo, per 3-5 metus galėtų sutaupyti iki 4000,00 Lt.skaičiuoklė

Skatinimas naudoti CFL lemputes

Daugelis pasaulio vyriausybių skatina gyventojus naudoti CFL lemputes, nes taip valstybės gali sutaupyti nemažą kiekį energijos bei užtikrinti švaresnę aplinką gyventojams. Kai kuriose valstybėse tam tikroms asmenų grupėms CFL lemputės yra dalinamos nemokamai. Pavyzdžiui, JAV Gynybos departamentas 2006 m. pradėjo kampaniją, pavadintą Make the Switch, kurios tikslas buvo paskatinti gyventojus liautis naudojus energiją švaistančias kaitrines lemputes ir pereiti prie CFL lempučių. Jie pasiūlė kiekvienam JAV namų ūkiui pakeisti tris 60 W kaitrines lemputes į tris CFL lemputes. Jei tai būtų padarę visi JAV namų ūkiai, gamtos taršos sumažėjimas būtų lygus 3,5 milijono automobilių eliminavimui.

Skatinimas naudoti CFL lemputes Lietuvoje

Lietuvoje valstybiniu mastu nevyksta jokios kampanijos, skatinančios naudoti CFL lemputes. Išsamios informacijos apie šias lemputes taip pat trūksta. Lietuvoje pigiau CFL lemputes parduoda tik stambesni prekybos centrai Pigiau dažniausiai pardavinėjamos tik pasenusių modelių lemputės. Pačios akcijos, nesiejamos su aplinkosauga ir energijos taupymo programomis.
Odos vėžys

Bazinių ląstelių karcinoma

Tai apvalios epidermio apatinio sluoksnio ląstelės vadinamos bazinėmis arba pamatinėmis ląstelėmis. Apie 80 proc. vėžinių odos pakitimų išsivysto iš šio tipo ląstelių. Toks vėžys vadinamas bazinių ląstelių karcinoma arba bazalioma.
Bazinių ląstelių karcinoma dažniausiai atsiranda ant galvos, veido ir kaklo. Daugeliu atvejų karcinoma atsiranda dėl saulės spindulių poveikio arba žmonėms, vaikystėje gydytiems spinduline terapija.
Ši odos vėžio rūšis paprastai auga lėtai ir į kitas kūno dalis pasklinda (metastazuoja) retai.

Plokščiųjų ląstelių karcinoma

Didžiąją epidermio dalį sudaro plokščios, į žvynelius panašios ląstelės, vadinamos plokščiosiomis ląstelėmis. Apie 20 proc. vėžinių odos pakitimų išsivysto iš šio tipo ląstelių.Toks vėžys vadinamas plokščiųjų ląstelių karcinoma.
Ši vėžio rūšis dažniausiai atsiranda dėl saulės spindulių poveikio, bet taip pat gali išsivystyti nudegintoje, cheminių medžiagų ar rentgeno spindulių paveiktoje odoje.
Plokščiųjų ląstelių karcinoma paprastai atsiranda ant veido – dažniausiai aplink ausis ar lūpas arba tiesiog ant jų. Šiai vėžio rūšiai neatsparios lėtinio uždegimo apimtos odos vietos ir gleivinės (odos apie burną, nosį, išangę, moters makštį).
Plokščiųjų ląstelių karcinoma metastazuoja retai, bet gerokai dažniau už bazinių ląstelių karcinomą. Kartais ji gali pasklisti į gretimus limfmazgius, kitus organus ir sukelti antrinį vėžį.

Kitos rūšys

Yra dar keletas retesnių odos vėžio rūšių, tokių kaip keratoakantoma, Merkel ląstelių karcinoma, odos limfoma, Kaposi sarkoma, odos priedų augliai ir sarkomos, tačiau visi jie priskiriami nemelanominiams odos augliams.

Piktybinė melanoma

Melanoma prasideda, kai normalūs melanocitai pakinta ir pradeda nekontroliuojamai daugintis, suformuodami darinį, vadinamą augliu.
Auglys gali būti vėžinis arba gerybinis. Vėžinis auglys yra piktybinis, tai reiškia, kad jis gali išplisti į kitas kūno vietas. Gerybinis auglys paprastai neplinta. Melanoma visada vėžinė. Kartais melanoma išsivysto iš jau esančio apgamo.
Vyrams melanoma dažniausiai atsiranda ant nugaros, moterims – ant kojų, bet ji gali išdygti bet kurioje kūno vietoje: ant galvos, kaklo, lytinių organų, rankų panagėse, netgi ant padų ar delnų.
Melanomos spalva gali būti kitokia negu apgamo. Melanoma gali būti bespalvė ar šiek tiek paraudusi (amelaninė melanoma).
Anksti aptiktą melanomą dažnai galima išgydyti chirurginiu būdu. Vis dėlto melanoma yra pikčiausia odos vėžio rūšis, ji gali įsiskverbti giliai į odą ir prasibrauti į limfmazgius ir kraują.
Melanoma taip pat gali atsirasti burnos, virškinimo trakto, makšties gleivinėje ar bet kur organizme. Ji gali išsivystyti net akyje. `
A-ca-oo-mah-ca-ye

A-ca-oo-mah-ca-ye, taip pat žinomas kaip Plunksnos arba Senoji Gulbė (mirė 1859 m. arba 1860 m.) buvo juodakojų genties vadas, taikdarys. 1859 m. liepą kanadiečių keliautojas Džonas Paliseris (John Palliser) ir jo ekspedicijos nariai buvo Senosios Gulbės svečiai jo stovykloje Albertoje, ant Raudonojo elnio upės kranto. Netrukus po to Senoji Gulbė mirė, jo vietą gentyje užėmė Omukaiee (Didžioji Gulbė).
Aldona Gaigalaitė

Biografija

Sesuo Nijolė Gaigalaitė, brolis Algirdas Gaigalas, vyras Liubomiras Viktoras Žeimantas.
Mokėsi Rimkūnų pradžios mokykloje, Linkuvos gimnazijoje. 1946–1950 m. studijavo Vilniaus pedagoginiame institute. 1950–1951 m. dirbo Šiaulių mokytojų institute visuotinės istorijos dėstytoja. Istorijos ir teisės institute apgynė disertaciją „Darbininkų judėjimo pakilimas Lietuvoje pasaulinės ekonominės krizės metais (1929–1934 m.)“, 1955 m. istorijos mokslų kandidatė. 
1955–1969 m. dirbo LSSR MA Istorijos institute, 1960–1969 m. Lietuvos istorijos po Spalio revoliucijos laikotarpio sektoriaus vadovė, 1961 m. vyr. mokslinė bendradarbė. 1970 m. gynė istorijos mokslų daktaro disertaciją pagal knygą „Klerikalizmas Lietuvoje, 1917–1940 m.“, bet laipsnis nesuteiktas apkaltinus ideologiniu nenuoseklumu. 1969–1997 m. Vilniaus pedagoginio instituto dėstytoja, 1969–1974 m. ir 1984–1988 m. SSRS istorijos, 1988–1990 m. Lietuvos istorijos katedros vedėja. Nuo 1984 m. profesorė. 
Tyrė Lietuvos XX a. pirmųjų dešimtmečių istoriją, Lietuvos Respublikos susikūrimą, jos vidaus ir užsienio politiką. Parašė vadovėlių ir kitų mokymo priemonių vidurinei ir aukštajai mokyklai, 3 atsiminimų knygas (2000–2002 m.).
FK Širvinta Vilkaviškis

Istorija

Klubas sovietmečiu veikė prie Vilkaviškio siuvimo fabriko ir buvo pagrindinė miesto komanda. Atgavus Nepriklausomybę klubas kasmet ritosi vis žemesnėn lygon, kol 1993 m. iširo.
Algis Krutkevičius

Algis Pet­ras Krut­ke­vi­čius (g. 1951 m. birželio 29 d. Skarulių k., Jonavos r. – m. 2015 m. rugsėjo 6 d.) – muzikos mokytojas ir chorvedys.

Biografija

1958–1966 mokėsi Skarulių aštuonmetėje mokykloje, 1966–1969 Kauno 22-ojoje technikos mokykloje. 1971–1978 choro dirigavimo neakivaizdiniu būdu mokėsi Vilniaus J. Tallat-Kelpšos aukštesniojoje muzikos mokykloje (dėst. A. Kondrotienė), 1978–1983 choro dirigavimo studijas neakivaizdžiai tęsė Lietuvos valstybinės konservatorijos Klaipėdos fakultetuose (dėst. R. Misiukevičiaus klasė).
1970–1981 Kelmės rajono įvairių kultūros švietimo įstaigų darbuotojas. 1981–1989 Kelmės vaikų muzikos mokyklos mokytojas, 1989–1990 direktoriaus pavaduotojas, vėliau mokytojas. 1983–1990 mokyklos vaikų choro vadovas – parengė 1985 ir 1987 respublikinėms dainų šventėms bei 1990 Lietuvos tautinei dainų šventei Vilniuje.
1990–1991 Kelmės rajono kultūros skyriaus vedėjas, 1991–1995 rajono valdytojo pavaduotojas – kultūros ir švietimo skyriaus vedėjas, nuo 1995 rajono kultūros ir sporto skyriaus vedėjas.
Nuo 1980 su pertrauka Kelmės kultūros centro mišriojo choro vadovas. Kolektyvą parengė 1990 Lietuvos tautinei dainų šventei, 1994 I ir 1998 II Pasaulio lietuvių dainų šventėms Vilniuje. 1989 choras dalyvavo tarptautiniame chorų festivalyje Haapsalu (Estija) ir 1997 II Baltijos ir Šiaurės šalių dainų šventėje Gotlande (Švedija).
A. Krutkevičius buvo Kelmės rajono dainų švenčių dirigentas, daugelio kultūros renginių organizatorius.
Murder, Inc.

Murder, Inc. (Žudikai, incorporated) – Bruklino samdomų žudikų grupė, dėl sėkmingos veiklos Džo Adonio pasamdyta nuolatiniam darbui Sindikatui. Pavadinimą davė spauda.
Apie 1930-uosius Sindikatas galutinai perėmė Murders, Inc. kontrolę. Laimingasis Lučiano paskyrė Albertą Anastaziją vykdančiuoju vadu, o Luizą Lepkę – bosu. Tuo metu žudikų organizacija turėjo daugiau nei 200 profesionalių narių.
Visiems nariams Sindikatas mokėjo reguliarų atlyginimą plius 1000–5000 dolerių už kiekvieną žmogžudystę.
1940 metais Haris Rudolfas, grupuotės narys, buvo apkaltintas žmogžudyste ir uždarytas į Raikerso salos kalėjimą, tačiau nusprendė kalbėti. Remdamasi jo informacija, policija areštavo Eibą Relį, Martiną Goldšteiną, Dukey Maffatore ir patį Sindikato narį bei Murders, Inc. bosą Luizą „Buhalterį“ Lepkę. Relis ir Maffatore irgi tapo policijos informatoriais, kaip ir vėliau areštuotas Tanenbaumas.
Eibui Reliui buvo pažadėta neliečiamybė. Jis išdavė daug Murder, Inc. narių, tarp kitų – Abandandą, Majonę, Štrausą, taip pat nupasakojo daug savo paties atliktų žmogžudysčių. Už Reilio galvą Sindikatas paskyrė 100 tūkstančių dolerių atlyginimą.
1941 metų lapkričio 12 dieną buvo planuojama Eibo Relio ir Alberto Anastazijos akistata, tačiau kelios valandos prieš ją Relis, Rikers Island viešbučio „Half-Moon“ kambaryje saugomas šešių policijos detektyvų, iškrito pro langą ir užsimušė. Tikslios mirties aplinkybės neatskleistos iki dabar, yra kelios versijos. Galbūt jis bandė pabėgti, tačiau tai menkai tikėtina, nes tapus informatoriumi jam būtinai reikėjo policijos pagalbos, o turint neliečiamybę nebuvo reikalo bėgti. Sklido gandai, jog Frankas Kostelo papirko detektyvus, kad Relis nesulauktų akistatos.
Luizas Lepkė buvo apkaltintas keturiomis žmogžudystėmis ir nuteistas mirti elektros kėdėje. Ypač prie to prisidėjo Alberto Tanenbaumo parodymai. Lepkė bandė derėtis siūlydamas policijai informaciją apie aukštų valstybės pareigūnų kriminalinę veiklą, tačiau Thomas E. Dewey nesutiko. 1944 metų kovo 4 dieną Luizas Lepkė mirė elektros kėdėje.
Po jo mirties Murder, Inc. pradėjo byrėti, daug narių buvo areštuoti ir taip pat nuteisti mirti elektros kėdėje. Galutinai organizacija išnyko apie 1950-uosius.
Prakorimas

Prakorimas (Prakūrimas) – Aukščiausiojo lietuvių dievo vardas, gali būti, kad eufemistinis. Dievo vardą mini M. Strijkovskis 1582 metais. Pasak M. Strijkovskio, Prakorimas – „pats pirmutinis dievas“, kuriam aukojami balti kaplūnai, ne pjaunant, bet užmušant lazdomis, be to, mušantieji turėdavę nekalbėti. Dalį aukos valgydavę patys, dalį žyniai, o trečią dalį sudegindavę. Pagal V. Manhartą jis – pasaulio sukūrimo dievas. T. Narbutas jį tapatina su Praamžiumi ir laiko likimus valdančiu pirmapradžiu dievu, Fatumu. Prakorimo pirmapradiškumą pažymi ir A. J. Greimas, kildindamas šį vardą iš „prakorauti“ – „pirma paragauti duodamą kam valgį, gėrimą“, tad Prakorimas būtų kadaise abstraktus, vėliau personifikuotas Likimas. Šitaip Greimas iš esmės palaiko T. Narbuto prielaidą.
Prakorimas neabejotinai turi pirmapradžio Dievo bruožų ir neaišku, ar tas pirmapradiškumas nepriklausytų pačiai pirmajai dievų kartai. Už Dangaus Dievo lietuvių mitologijoje dar kažkas slypi (prisiminkime etiologinių sakmių išsitarimus, jog Dievas ir Velnias yra broliai).
Jis pirmutinis dievas, dievų ir žmonių pasaulio pradininkas, likimo žinovas ir lėmėjas, kuriam aukodavo baltus kastruotus gaidžius ne pjaunant, bet užmušant lazdomis. Dalį tų gaidžių valgė patys namiškiai, dalį aukotojai, o trečia dalis buvo sudeginama kaip auka.

Šis aukščiausiasis Dievas buvo ir metų laikų tvarkytojas. Gimsta jis žiemą kartu su laiko atgimimu, su Saule. Vasarą ilgiausios dienos metu jam atliekamos sudėtingos apeigos. Prakorimas gretinamas su likimu, laikomas dangaus ir žemės viešpačiu, lemiančiu genčių, vėlių ir tautų ateitį.
Izraelio geografija

Izraelis – valstybė, išsidėsčiusi Vakarų Azijoje, Artimuosiuose Rytuose, Viduržemio jūros rytinėje pakrantėje (Levante). Šiaurėje ribojasi su Libanu (79 km), šiaurės rytuose – su Sirija (76 km), rytuose – su Jordanija (238 km), pietvakariuose – su Egiptu (255 km). Vakarinį šalies pakraštį skalauja Viduržemio jūra (180 km). Pietuose turi trumpą pakrantę su Akabos įlanka. Iki 1967 m. Izraelio teritorija buvo 20 700 km², kurios sudėtyje buvo 445 km² vidaus vandenų. Šalies plotis 10–114 km. Po 1967 m. karo Izraelis okupavo 7099 km² teritoriją: Vakarų Krantą, Rytų Jeruzalę ir Golano aukštumas.
Geografinės koordinatės: 31°30′N 34°45′E
Raikytojas

Raikytojas (lenk. krajczy, lot. carptor) – vienas iš Lietuvos Didžiosios kunigaikštystės ir Abiejų Tautų Respublikos dvaro pareigūnų.
Pareigos Lenkijos karalių Piastų dvare atsirado XIII a., sekant Vakarų Europos karalių dvarų tradicija. Tarp Karaliaus stalo pareigūnų Karūnos raikytojas ir LDK raikytojas pagal hierarchiją buvo penkti, Lietuvos Didžiosios kunigaikštystės žemietijų pareigūnų hierarchijoje – dvidešimt trečias.

Įgaliojimai

Pagrindinė pareiga buvo duonos raikymas ir mėsos bei kitų patiekalų pjaustymas karaliaus ar kunigaikščio pietų metu. Jis taip pat simboliškai paragaudavo šių patiekalų, apsaugodamas valdovą ir puotos dalyvius nuo užnuodyto maisto. Tai buvo atliekama pagal nusistovėjusią tradiciją, aiškinant kiekvieną veiksmą ir pakankamai ilgai, kad sukeltų apetitą bei apsaugotų nuo persivalgymo.
XIV a. šios pareigos, tiesa, supaprastintos buvo perduotos pastalininkiui, vėliau kitiems dvariškiams, o raikytojo pareigybė po Liublino unijos tapo tituline.
Ainius

Ainius – lietuvių kilmės vardas, kilęs nuo žodžio ainis (palikuonis). Latvių atitikmuo – moteriškas vardas Ainė. Toks vardas Lietuvoje gan retas.
Bilo ir Melindos Geitsų fondas

Bilo ir Melindos Geitsų fondas (angl. Bill & Melinda Gates Foundation) – didžiausias paramos fondas pasaulyje.
Anksčiau vad. „William H. Gates Foundation“, įkurtas Bill Gates tėvo vardu. Jis iki šiol vadovauja fondui (Sietlas). Fonde – 1382 darbuotojai, 44,3 mlrd. JAV dolerių kapitalas (2014 m). 2008 m. B. Geitsas yra oficialiai įsipareigojęs pasitraukti iš aktyvios koncerno veiklos bei visiškai atsidėti savo fondo veiklai.
2006 metais JAV investuotojas Warren Buffett yra pareiškęs, kad prisidės prie fondo su savo 30 mlrd. dolerių. Tuomet paramos fondo kapitalas sudarytų apie 60 mlrd. JAV dolerių ir būtų 5 kartus didesnis nei yra metinis JTO biudžetas.

Tikslai

Pagrindiniai tikslai – pagalba besivystančioms šalims. Rūpinamasi AIDS ligoniais (Botsvana) finansuojami skiepai (Indija, Afrika), moksliniai medicinos tyrimai kovojant su tokiomis ligomis kaip AIDS, tuberkuliozė ir maliarija bei plėtojant skiepus.
Fondas remia ir bibliotekas bei studentus, priklausančius tautinėms mažumoms.
Dorelikas (filmas)

Turinys

Dorelikas – pagarsėjęs nusikaltėlis, kurio ieško tiek Prancūzijos, tiek Anglijos policija. Nors jis įvykdė daugybę nusikaltimų, banko sąskaita tuščia ir jo gražuolė sekretorė Eva, niekaip nesulaukianti pasiūlymo tekėti, nusprendžia jį palikti. 
Norėdamas gauti pelningą užsakymą, Dorelikas patalpina skelbimą laikraštyje ir netrukus sulaukia pasiūlymo: į jį kreipiasi paslaptingas ponas Diuponas su keistu užsakymu – nužudyti visus likus šalyje gyvenančius 800 Diuponų, kad užvaldyti palikimą. Už kiekvieną auką Dorelikui pažadama 1000 dolerių, o užduočiai atlikti jis turi vieną mėnesį...
Žozefas Kotinas

Biografija

Žozefas Jakovlevičius Kotinas gimė 1908 m. kovo 10 d. (senuoju stiliumi – vasario 26 d.) Pavlohrade (dabar Ukrainos Dniepropetrovsko sritis).
Nuo 1927 m. mokėsi Charkovo politechnikos institute. Nuo 1930 m. – Raudonojoje Armijoje. VKP(b) narys nuo 1931 m.
1932 m. baigė F. Dzeržinskio vardo Karinę techninę akademiją. 1932–1937 m. – DVRA Mechanizacijos ir motorizacijos karo akademijos mokslinių tyrimų skyriaus konstruktorių biuro viršininkas.
Nuo 1937 m. – Kirovo gamyklos Leningrade vyriausiasis konstruktorius.
1941–1942 m. – TSRS Tankų pramonės liaudies komisaro pavaduotojas, vyriausiasis Čeliabinsko traktorių gamyklos konstruktorius.
Vadovavo sunkiųjų tankų KV-2, KV-85, IS-1 kūrimo darbams. Kotinas yra vienas iš kūrėjų galingiausio Antrojo pasaulinio karo tanko IS-2, ginkluoto 122 mm patranka. 1943–1944 m. Kotinui vadovaujant tankų KV-1S ir IS bazėje buvo sukurtos artilerinės savaeigės SU-152, ISU-152, ISU-122. Karo metais Čeliabinsko traktorių gamykloje buvo pagaminta 18 tūkst. tankų ir savaeigių.
Pokario metais Kotinas grįžo į Leningradą, kur vadovavo sunkiojo tanko IS-4 (1947 m.), plaukiamojo tanko PT-76 (1951), sunkiojo tanko T-10 (1953), plaukiamojo šarvuotojo transporterio BTR-50P (tanko PT-76 bazėje) kūrimui. Taip pat ir medienos išvežimo traktoriaus KT-12 (1948), ratinio traktoriaus K-700 (1963 m.) ir kt. kūrimui.
Nuo 1968 m. – TSRS gynybos pramonės ministro pavaduotojas.
1946–1950, 1966–1970 m. – TSRS Aukščiausiosios Tarybos deputatas.
Ž. Kotinas mirė 1979 m. spalio 21 d. Palaidotas Maskvoje, Novodevičės kapinėse.
Pripučiamas sklandytuvas

Pripučiamas sklandytuvas – sklandytuvas, kurį sudaro oro pripučiami elementai.
Maunt Karmelis

Istorija

Miestas išsidėstęs Big Mountain ir Mahanoy Mountain kalnų tarpeklyje, ant Šamokino upės (angl. Shamokin River) kranto. Pavadintas garsaus Karmelio kalno Izraelyje garbei. Maunt Karmelio praeitis tampriai susijusi su kalnakasyba: 1790 m. apylinkėse atrasti skaitlingi antracitinės anglies telkiniai ir jau 1812 m. šios naudingosios iškasenos iš regiono jau buvo transportuojamos vartotojams. 1854 m. nutiesta svarbus geležinkelis į Šamokiną, tai paskatino steigtis vis naujoms ir naujoms kalnakasių šachtoms. Maunt Karmelis buvo tarp pirmųjų JAV gyvenviečių, kuriose buvo įrengtas elektrinis gatvės apšvietimas. Garsus išradėjas Tomas Edisonas 1883 m. čia atidarė vieną pirmųjų elektrinių pasaulyje. Vėliau mieste bandyta gaminti cigarus, pjautinę medieną, molines plytas, kojines, marškinius ir kt. Dabartiniais laikais mieste išvystyta lengvoji pramonė, gaminamas popierius ir dirbiniai iš plastmasės.

Lietuviai

Lietuviai šiame mieste pradėjo kurtis XIX a. antrojoje pusėje. Šimtmečio pabaigoje įsteigta lietuviška Romos katalikų Šv. Kryžiaus parapija, pastatyta bažnyčia. Klebonais tarnavo: Jonas Delininkaitis, Antanas Staniukynas, Vincas Bartuška, Juozas Končius ir kt. 1907 m. kun. A.Staniukynas kartu su Marija Kaupaite įsteigė mieste Šv. Kazimiero seserų vienuoliją, sielovados veiklą vystė kun. Stanislovas Pavilonis. 1894–1895 m. leistas laikraštis Nauja gadynė.
Po Antrojo pasaulinio karo lietuviška veikla sumenko, daug tautiečių išsikėlė į kitas vietoves. Tebeveikia „Lietuvių klubas“, išlikusios lietuviškos kapinės Cemetery Road gatvėje.
Janas Filipas

Biografija

Nuo 1945 m. Prahos universiteto profesorius. 1952 m. Čekoslovakijos mokslų akademijos narys, nuo 1957 m. viceprezidentas. Nuo 1963 m. Čekoslovakijos archeologijos instituto direktorius. 1949 m. įkūrė ir redagavo periodinį leidinį „Archeologické rozhledy“.